ՀՀ պաշտպանության նախարար, հոբելյանական հանձնաժողովի նախագահ Սեյրան Օհանյանը գիտաժողովի բացման իր խոսքում ընդգծեց, որ այն հրավիրվել է ողջ հայ ժողովրդի համար հիրավի թանկ, նվիրական, բայց նաև դեռ լրիվ չիմաստավորված մի տարելիցի առթիվ. «Սարդարապատի հաղթական ճակատամարտի հերոս հրամանատար, ականավոր զորապետ, գեներալ-լեյտենանտ Մովսես Սիլիկյանի ապրած կյանքը, անցած ուղին, մարդու, քաղաքացու ու զինվորականի նրա կերպարը, որը հիրավի, պիտի օրինակ դառնա բոլորիս և հատկապես` զինվորականների համար, դեռևս չի դարձել լայն հանրության սեփականությունը: Նրա անունը բոլորիս հայտնի պատճառներով հիմնականում անծանոթ մնալով հայրենիքում հասակ առած բազմաթիվ սերունդների, հպանցիկ հիշվում է միայն Սարդարապատի ճակատամարտի ու Հայաստանի Առաջին Հանրապետության հռչակման տարեդարձներին: Մենք այսօր մասնակիցն ենք ինչ-որ առումով պատմական մի գիտաժողովի, որը ոչ միայն Սարդարապատի հաղթանակի ճարտարապետին նվիրված առաջին գիտական հավաքն է մայր հայրենիքում, այլև կոչված է տալու Մովսես Սիլիկյանի կերպարի ժողովրդականացման ու վերաիմաստավորման ուղղությամբ կատարվելիք աշխատանքների հիմնական ուղենիշները»: Նախարարը նշեց, որ գեներալ-լեյտենանտ Մովսես Սիլիկյանը թանկ անուն է ոչ միայն որպես Սարդարապատի դարձակետային ճակատամարտի հրամանատար, այլև որպես օրինակելի հրամանատարի կերպար.«Մովսես Սիլիկյանն այն տոհմիկ զինվորականների շառավիղին է պատկանում, ով երբեք չկտրվեց հայ իրականությունից, պահպանեց իր հայեցի կերպարը, տեսավ իր ժողովրդի տառապանքներն ու միշտ հաղորդակից եղավ նրա ձգտումներին: Թե՛ քաղաքական, թե՛ ռազմական տեսանկյունից ծայրահեղ բարդ իրավիճակում այդ զորավարն ընդունեց միակ ճիշտ, համակողմանիորեն կշռադատված և, առանց չափազանցության, տաղանդավոր որոշում. ոտքի հանել զորքը և բոլոր նրանց, ովքեր ունակ էին զենք կրելու` հայոց բազմադարյան պետականությունը թուրքերի բարբարոս ներխուժումից պաշտպանելու համար»: Սեյրան Օհանյանը ներկայացրեց Մովսես Սիլիկյանի անցած ուղին եւ նշեց, որ որպես իր ժողովրդին ու հայրենիքին նվիրված իսկական զինվորական, Սիլիկյանը երբեք չձգտեց փառքի ու պաշտոնների: